Da gårdbutikskæden Landmad lørdag åbnede dørene til en ny butik i Studsgade, blev det fejret med både mjød og ministerbesøg.

Annonce

Humøret var højt, da Erhvervs- og vækstminister Troels Lund Poulsen og søstrene Bager markerede åbningen af butikken Landmad i Studsgade ved at binde en stor rød sløjfe op.

Birgitte (til venstre) og Maria Bager kunne sammen med Erhvervs- og vækstminister Troels Lund Poulsen slå dørene op til Landmads nye butik i Aarhus. Foto: Thea Berg Johansen

Birgitte og Maria Bager er begge akademikere, men har nu kastet sig over salg af fødevarer og andre ting, der er produceret på gårde rundt omkring Aarhus.

Landmad har flere butikker rundt om i landet, hvor man kan købe varer fra danske gårde, og nu er der altså også en i Aarhus.

»Det er mig, der er købmanden, og min søster, der er kogekonen,« grinede Birgitte Bager, der har lokket sin søster til at flytte hele sin familie fra LA i Californien til Aarhus for at starte gårdbutik og café. Lørdag var det butiksdelen af foretagenet, der åbnede med masser af glade besøgende.

Annonce

Nye gamle førevarer

En af dem, der lagde vejen forbi gårdbutikken på åbningsdagen, var Erhvervs- og vækstminister Troels Lund Poulsen, og han var glad for at være med til åbningen. Erhvervs- og vækstministeriet har nemlig støttet gårdbutikskæden Landmad, og det giver ministeren »en lillebitte ejerfornemmelse«, sagde han.

»Jeg har kendt Landmad i et år. Jeg mødte dem på foodfestival i Aarhus sidste år,« fortalte Troels Lund Poulsen, der synes godt om idéen med at introducere gamle, traditionelle danske fødevarer igen.

Landmad er en butikskæde, der sælger lokaltproducerede madvarer, og til butiksåbningen kom mange nysgerrige folk med lyst til at smage på spændende mad. I gården bag Landmad stod forskellige producenter klar med smagsprøver og gode fortællinger om netop deres produkt, og man kunne smage på både mjød, tangpesto og stenovnspizza.

Annonce

En familieforretning

Birgitte og Maria Bager er ikke de eneste fra familien Bager, der har haft en finger med i spillet ved åbningen af butikken.

»Min datter arbejder i butikken, min far har hjulpet med det strategiske, og min mor går og ordner og forskønner,« fortalte Birgitte Bager, inden hun måtte hilse på endnu flere venner, der kom med blomster og lykønskninger.